DOI: 10.14457/tu.the.2018.1643
title: ผลกระทบของการเปิดบ่อนกาสิโนถูกกฎหมายในประเทศไทย

description: วิทยานิพนธ์เรื่อง “ผลกระทบของการเปิดบ่อนกาสิโนถูกกฎหมายในประเทศไทย” มีวัตถุประสงค์การศึกษาเพื่อ 1) ศึกษาความเป็นมาและวิวัฒนาการของการเล่นการพนัน และบ่อนกาสิโนทั้งในประเทศไทยและต่างประเทศ 2) ศึกษากฎหมาย ระเบียบ และแนวทางการบริหารจัดการบ่อนกาสิโนถูกกฎหมายในต่างประเทศ และ 3) ศึกษาผลกระทบทั้งเชิงบวกและเชิงลบของการเปิดบ่อนกาสิโนถูกกฎหมาย โดยการศึกษาครั้งนี้จัดทำขึ้นในรูปแบบของการวิจัยเชิงคุณภาพ ด้วยวิธีการวิจัยเอกสารและการสัมภาษณ์เชิงลึก (In-depth Interview) กลุ่มตัวอย่างด้านกฎหมาย ด้านกระบวนการยุติธรรม และด้านสังคม ผู้ทรงคุณวุฒิ จำนวน 3 ท่าน นักวิชาการ จำนวน 3 ท่าน และผู้มีส่วนเกี่ยวข้อง จำนวน 2 ท่าน รวมทั้งสิ้น 8 ท่าน สำหรับการวิจัยครั้งนี้ ใช้การสุ่มแบบเจาะจง (Purposive Sampling)ผลการศึกษา พบว่า วิวัฒนาการของการพนัน และบ่อนกาสิโนในประเทศไทยและในต่างประเทศเกิดขึ้นในอาณาจักรจีนโบราณตั้งแต่สมัยราชวงศ์ฮั่นราว 100 ปีก่อนคริสตกาล โดยเป็นการพนันในลักษณะของการทายตัวเลขมากน้อย ก่อนที่จะมีการแพร่ไปตามภูมิภาคต่างๆ ผ่านคาราวานการค้าจนไปถึงภูมิภาคยุโรป และมาถึงประเทศไทยในสมัยสุโขทัย ซึ่งการพนันในไทยถือเป็นสิ่งถูกกฎหมาย มีการวิวัฒนาการเรื่อยมาจนถึงสมัยรัชกาลที่ 5 ทรงดำริว่าการพนันจะเป็นการมอมเมาประชาชนจึงให้เลิกเสีย และกำหนดให้เป็นความผิดทางกฎหมายนับแต่นั้น นำไปสู่การบัญญัติพระราชบัญญัติการพนัน พุทธศักราช 2478 ซึ่งบังคับใช้มาจนถึงปัจจุบันพบว่า การบริหารจัดการที่ดีของบ่อนกาสิโนถูกกฎหมายในต่างประเทศที่เหมาะสมกับประเทศไทย คือ สิงคโปร์ โมเดลที่จะเน้นการให้นักท่องเที่ยวชาวต่างชาติใช้บริการ หากเป็นคนในประเทศจะใช้บริการจะต้องจ่ายเงินค่าเข้าใช้บริการเพิ่มเติม ผสมกับแนวคิดการคัดกรองด้วยการตรวจสอบข้อมูลการเงินของผู้เข้าใช้บริการ ตรวจสอบประวัติการเล่นการพนัน และมีการออกเป็นบัตรเดบิตที่ใช้เล่นแทนชิบหรือเงินสด เพื่อเป็นการจำกัดวงเงินในการเล่นโดยมีหน่วยงานของรัฐบาลควบคุมอย่างเข้มงวดผลดีของการเปิดบ่อนกาสิโนถูกกฎหมายในประเทศไทย ได้แก่ 1) เป็นการสร้างรายได้ให้แก่ประเทศทั้งทางตรงและทางอ้อม 2) เป็นการแก้ไขปัญหาการลักลอบเล่นการพนัน ลดภาระของเจ้าพนักงานในการปราบปรามการลักลอบเล่นการพนัน 3) การเปิดบ่อนกาสิโนถูกกฎหมายหากมีการคัดกรองการอนุญาตให้เข้าใช้บริการอย่างมีประสิทธิภาพ จะส่งผลให้รัฐบาลสามารถแก้ไขปัญหาการเล่นการพนันจนหมดตัวของประชาชนได้ 4) การเปิดบ่อนกาสิโนถูกกฎหมายในลักษณะของ Entertainment Complex จะสร้างรายได้และสร้างงานในกลุ่มอาชีพบริการ ในทางตรงกันข้ามผลเสียของการเปิดบ่อนกาสิโนถูกกฎหมายในประเทศไทย ได้แก่ 1) หากมีการเปิดบ่อนกาสิโนถูกกฎหมายแต่ไม่มีกระบวนการควบคุมและบังคับใช้ทางกฎหมายที่ดีพอ จะก่อให้เกิดปัญหาอาชญากรรมที่ตามมาในรูปแบบต่างๆ 2) ปัญหาการมอมเมาประชาชน 3) ปัญหาการทุจริตคอรัปชั่นหรือการปฏิบัติหน้าที่โดยมิชอบในการบริหารจัดการและควบคุมดูแลบ่อนกาสิโนถูกกฎหมายของภาครัฐ 4) การนำกลโกงมาใช้ในบ่อนกาสิโนถูกกฎหมายเพื่อหาผลประโยชน์ของเจ้าของบ่อน 5) ผลเสียทางอ้อมที่อาจเกิดขึ้นในกรณีของการที่แผนการเปิดบ่อนกาสิโนถูกกฎหมายไม่มีประสิทธิภาพอาจส่งผลให้เกิดการขาดทุนมากกว่ากำไรเช่นที่เกิดในประเทศเพื่อนบ้านโดยสรุป ผู้ศึกษาเห็นว่าหากจะมีการจัดทำนโยบายเพื่อเปิดบ่อนกาสิโนถูกกฎหมายของในประเทศไทย รัฐบาลควรจะต้องจัดทำประชาพิจารณ์ และศึกษาข้อมูลความเหมาะสมทั้งทางเศรษฐกิจและสังคม โดยจัดตั้งหน่วยงานที่กำกับดูแลโดยเฉพาะทั้งการควบคุมบริหารจัดการ และปราบปรามบ่อนผิดกฎหมาย นอกจากนั้น ยังต้องมีการคัดกรองผู้เข้าใช้บริการอย่างมีประสิทธิภาพผ่านการตรวจสอบข้อมูลทางการเงิน ประวัติการเล่นการพนัน และประวัติอาชญากรรม เช่นเดียวกับในประเทศเพื่อนบ้าน เช่น สิงคโปร์ และมาเลเซีย